Document ID: 32008D0940

KOMISSION PÄÄTÖS,
tehty 21 päivänä lokakuuta 2008,
yhteisön osarahoittamista tiettyjen eläintautien ja zoonoosien kansallisista hävittämis-, torjunta- ja seurantaohjelmista laadittavia raportteja koskevista vakiovaatimuksista
(tiedoksiannettu numerolla K(2008) 6032)
(ETA:n kannalta merkityksellinen teksti)
(2008/940/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 24 artiklan 10 kohdan,
sekä katsoo seuraavaa:
(1)
Päätöksessä 90/424/ETY vahvistetaan yksityiskohtaiset säännöt yhteisön osallistumisesta eläintautien ja zoonoosien hävittämis-, torjunta- ja seurantaohjelmien rahoitukseen.
(2)
Päätöksen 90/424/ETY 24 artiklan 1 kohdan nojalla otetaan käyttöön yhteisön rahoitustoimenpide niiden kustannusten korvaamiseksi, joita jäsenvaltioille aiheutuu kyseisen päätöksen liitteessä olevassa luettelossa mainittujen eläintautien ja zoonoosien kansallisten hävittämis-, torjunta- ja seurantaohjelmien rahoittamisesta.
(3)
Tiettyjen eläintautien ja zoonoosien kansallisiin hävittämis-, torjunta- ja seurantaohjelmiin sovellettavista yhteisön vaatimuksista 25 päivänä huhtikuuta 2008 tehdyn komission päätöksen 2008/341/EY (2) johdosta ja jotta edelleen parannettaisiin hyväksyttäväksi toimittamista, hyväksymistä ja edistymisen arviointia ohjelmien täytäntöönpanon aikana, on tiettyjen eläintautien ja zoonoosien kansallisille hävittämis-, torjunta- ja seurantaohjelmille myönnettävää yhteisön rahoitusta koskevien jäsenvaltioiden hakemusten vakiovaatimuksista 25 päivänä huhtikuuta 2008 tehdyllä komission päätöksellä 2008/425/EY (3) ajantasaistettu kyseiset vakiovaatimukset, jotta ne olisivat johdonmukaiset näiden vaatimusten kanssa.
(4)
Päätöksen 2008/341/EY liitteessä olevan 7 kohdan e alakohdan mukaan jäsenvaltioiden komissiolle osarahoitusta varten toimittamien hävittämisohjelmien tulee sisältää säännöt, jotka koskevat kasvattajille maksettavaa riittävää korvausta ohjelman perusteella teurastetuista eläimistä ja hävitetyistä tuotteista.
(5)
On aiheellista säätää, että tällaisten sääntöjen puuttuessa korvaus olisi maksettava 90 päivän kuluessa, jotta vältetään yhteisön rahoitustuen väheneminen.
(6)
Päätöksessä 90/424/ETY säädetään, että jäsenvaltioiden on toimitettava kunkin hyväksytyn ohjelman osalta tekniset ja rahoitusta koskevat välikertomukset ja viimeistään kunkin vuoden huhtikuun 30 päivänä yksityiskohtainen tekninen vuosikertomus, johon sisältyy saavutettujen tulosten arviointi ja yksityiskohtainen selvitys edellisen vuoden aikana aiheutuneista kustannuksista.
(7)
Käytössä on arviointijärjestelmä, jonka avulla voidaan määritellä hävittämis- ja valvontaohjelmien aikana saavutettu kehitys. Arviointijärjestelmään sisältyy raportointijärjestelmä, jonka tarkoituksena on tuottaa epidemiologisia tietoja ohjelmista ja joka perustuu yhteisön osarahoittamista eläintautien hävittämis- ja valvontaohjelmista laadittavia raportteja koskevista vakiovaatimuksista ja päätöksen 2000/322/EY kumoamisesta 22 päivänä elokuuta 2002 tehtyyn komission päätökseen 2002/677/EY (4).
(8)
Päätöksen 2008/425/EY hyväksymisen johdosta raportointijärjestelmän yhdenmukaistaminen on toivottavaa ja päätös 2002/677/EY olisi kumottava ja korvattava tällä päätöksellä.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on tämän päätöksen mukaisesti toimitettava välikertomukset ja loppukertomukset hävittämis-, torjunta- ja seurantaohjelmista, jotka on hyväksytty päätöksen 90/424/ETY 24 artiklan nojalla.
2 artikla
Tässä päätöksessä sovelletaan seuraavia määritelmiä:
a)
’välikertomuksilla’ tarkoitetaan teknisiä ja rahoitusta koskevia välikertomuksia, joissa arvioidaan meneillään olevia ohjelmia ja jotka on toimitettava komissiolle siten kuin päätöksen 90/424/ETY 24 artiklan 7 kohdan a alakohdassa säädetään;
b)
’loppukertomuksilla’ tarkoitetaan yksityiskohtaisia teknisiä ja rahoitusta koskevia kertomuksia, jotka on toimitettava komissiolle viimeistään kunkin vuoden huhtikuun 30 päivänä ohjelmien koko soveltamisvuodelta siten kuin päätöksen 90/424/ETY 24 artiklan 7 kohdan b alakohdassa säädetään;
c)
’maksupyynnöillä’ tarkoitetaan jäsenvaltiolle aiheutuneisiin menoihin liittyviä maksupyyntöjä, jotka on toimitettava komissiolle siten kuin päätöksen 90/424/ETY 24 artiklan 8 kohdassa säädetään.
3 artikla
1. Päätöksen 90/424/ETY 24 artiklan 5 kohdan mukaisesti yhteisön osarahoitettavaksi hyväksytyistä meneillään olevista ohjelmista on toimitettava välikertomus komissiolle viimeistään kunkin vuoden heinäkuun 31 päivänä.
2. Välikertomuksiin on sisällyttävä
a)
nautojen tuberkuloosin, naudan luomistaudin, lampaan ja vuohen luomistaudin (B. melitensis), nautaeläinten tarttuvan leukoosin (EBL), Aujeszkyn taudin, endeemisillä tai riskialttiilla alueilla esiintyvän bluetongue-taudin, afrikkalaisen sikaruton, sian vesikulääritaudin, klassisen sikaruton, pernaruton, naudan tarttuvan keuhkoruton, ekinokokkoosin, trikinoosin ja verosytotoksisen E. colin osalta kaikki asiaankuuluvat tiedot, mukaan luettuna vähintään liitteissä I, II, III, IV ja VII täsmennetyt tiedot tapauksen mukaan;
b)
raivotaudin osalta kaikki asiaankuuluvat tiedot, mukaan luettuna vähintään liitteissä I ja VII täsmennetyt tiedot tapauksen mukaan;
c)
salmonelloosin (zoonoottinen salmonella) osalta kaikki asiaankuuluvat tiedot, mukaan luettuna vähintään liitteissä I, V.A ja VII täsmennetyt tiedot tapauksen mukaan;
d)
tarttuvien spongiformisten enkefalopatioiden (TSE) osalta kaikki asiaankuuluvat tiedot, mukaan luettuna vähintään liitteessä VIII täsmennetyt tiedot tapauksen mukaan;
e)
siipikarjassa ja luonnonvaraisissa linnuissa esiintyvän lintuinfluenssan osalta kaikki asiaankuuluvat tiedot, mukaan luettuna vähintään liitteessä IX täsmennetyt tiedot tapauksen mukaan;
f)
vesiviljelyn yhteydessä esiintyvien eläintautien, kuten tarttuvan vertamuodostavan kudoksen kuolion (IHN), lohen tarttuvan anemian (ISA), virusperäisen verenvuotoseptikemian (VHS), koikarpin herpesviruksen (KHV), bonamioosi-nilviäistaudin (Bonamia ostreae), marteilioosi-nilviäistaudin (Marteilia refringens) ja äyriäisten valkopilkkutaudin osalta kaikki asiaankuuluvat tiedot, mukaan luettuna vähintään liitteessä X täsmennetyt tiedot tapauksen mukaan.
4 artikla
1. Loppukertomuksiin on sisällyttävä
a)
nautojen tuberkuloosin, naudan luomistaudin, lampaan ja vuohen luomistaudin (B. melitensis), nautaeläinten tarttuvan leukoosin (EBL), Aujeszkyn taudin, endeemisillä tai riskialttiilla alueilla esiintyvän bluetongue-taudin, afrikkalaisen sikaruton, sian vesikulääritaudin, klassisen sikaruton, pernaruton, naudan tarttuvan keuhkoruton, ekinokokkoosin, trikinoosin ja verosytotoksisen E. colin osalta maksupyyntö ja kaikki asiaankuuluvat tiedot, mukaan luettuna vähintään liitteissä II, III, IV, V, VI, VII sekä erityisliitteissä VII.A, VII.B, VII.C tai VII.D täsmennetyt tiedot tapauksen mukaan;
b)
raivotaudin osalta maksupyyntö ja kaikki asiaankuuluvat tiedot, mukaan luettuna vähintään liitteissä VII ja VII.E täsmennetyt tiedot tapauksen mukaan;
c)
salmonelloosin (zoonoottinen salmonella) osalta maksupyyntö ja kaikki asiaankuuluvat tiedot, mukaan luettuna vähintään liitteissä V.A, VI, VII ja VII.F täsmennetyt tiedot tapauksen mukaan;
d)
tarttuvien spongiformisten enkefalopatioiden (TSE) osalta maksupyyntö ja kaikki asiaankuuluvat tiedot, mukaan luettuna vähintään liitteessä VIII täsmennetyt tiedot tapauksen mukaan;
e)
siipikarjassa ja luonnonvaraisissa linnuissa esiintyvän lintuinfluenssan osalta, maksupyyntö ja kaikki asiaankuuluvat tiedot, mukaan luettuna vähintään liitteessä IX täsmennetyt tiedot tapauksen mukaan;
f)
vesiviljelyn yhteydessä esiintyvien eläintautien, kuten tarttuvan vertamuodostavan kudoksen kuolion (IHN), lohen tarttuvan anemian (ISA), virusperäisen verenvuotoseptikemian (VHS), koikarpin herpesviruksen (KHV), bonamioosi-nilviäistaudin (Bonamia ostreae), marteilioosi-nilviäistaudin (Marteilia refringens) ja äyriäisten valkopilkkutaudin osalta maksupyyntö ja kaikki asiaankuuluvat tiedot, mukaan luettuna vähintään liitteessä X täsmennetyt tiedot tapauksen mukaan.
2. Liitteissä VII C, D ja F olevan taulukon täydentämiseksi jäsenvaltioiden on merkittävä sarakkeeseen ”Korvaus” korvaus, joka on myönnetty 1-90 kalenteripäivän kuluessa siitä, kun eläin on teurastettu tai tuotteet on hävitetty tai kun omistaja on jättänyt täytetyn maksupyynnön, sanotun kuitenkaan rajoittamatta komission asetuksen (EY) N:o 296/96 (5) 4 artiklan 2 kohdan soveltamista. Jos asianomaiset viranomaiset maksavat korvausmaksuja kyseisten 90 päivän jälkeen (90-210 kalenteripäivän kuluessa), yhteisön rahoitustukea vähennetään.
5 artikla
Kumotaan päätös 2002/677/EY.
6 artikla
Tätä päätöstä sovelletaan 1 päivästä tammikuuta 2009 alkaen toteutettaviin eläintautien hävittämis-, torjunta- ja seurantaohjelmiin.
7 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä lokakuuta 2008.

Labels: 12
0
15
6